Libor Kašík

Libor Kašík (s. 31. maaliskuuta 1992 Zlín, Tšekkoslovakia) on tšekkiläinen jääkiekkomaalivahti, joka edustaa kotimaansa toiseksi korkeimmalla sarjatasolla 1. česká hokejová ligassa pelaavaa PSG Berani Zlíniä.

Ura

Seuraura 
Kašík on HC Zlínin kasvatti. Kaudella 2007–2008 hänellä oli koko Tšekin B-nuorten sarjan paras päästettyjen maalien keskiarvo sekä runkosarjassa (1.79) että pudotuspeleissä (1.55). Kaudella 2008–2009 Kašík voitti sarjan nollapelitilaston kuudella nollapelillään. Kaudella 2009–2010 hänellä oli Tšekin A-nuorten sarjan paras torjuntaprosentti (92,8%) ja PMK (2.22). Kašík voitti myös sarjan nollapelitilaston neljällä nollapelillään. Hänellä oli myös pudotuspelien paras torjuntaprosentti (93,5%) ja PMK (2.17). Kašík torjui Zlínin kauden päätteeksi Tšekin A-nuorten mestaruuteen. Hän debytoi kauden aikana myös miesten peleissä pelattuaan vain 16-vuotiaana kaksi ottelua lainalla Tšekin kolmanneksi korkeimmalla sarjatasolla 2. česká hokejová ligan HC Zubr Přerovissa.

Kauden 2010–2011 Kašík pelasi suurimmaksi osaksi Zlínin A-nuorissa, mutta hän debytoi myös seuran Extraliga-joukkueessa, jossa Kašík sai tililleen ensimmäisen ja kauden ainoaksi jääneen ottelunsa 28. tammikuuta 2011 vieraissa HC Třineciä vastaan. Hän lähti otteluun kakkosmaalivahtina Jakub Sedláčekille, mutta Kašík vaihdettiin Zlínin maalinsuulle ajassa kolmannen erän alussa, kun Třinec siirtyi ottelussa jo 6–1-johtoon. Hän torjui ottelussa kymmenen maalia ja päästi taakseen yhden maalin, joka syntyi neljällä kolmea vastaan pelatun ylivoiman aikana. Zlín hävisi ottelun lopulta lukemin 7–1. Kašík pelasi kauden aikana myös yhden ottelun lainalla 2. ligan HC Přerovissa. 

Kašík pelasi kauden 2011–2012 suurimmaksi osaksi lainalla Tšekin toiseksi korkeimmalla sarjatasolla 1. česká hokejová ligan HC Olomoucissa, jossa hän pelasi tulokaskautensa aikana 26 runkosarjaottelua torjuen 14 voittoa ja neljä nollapeliä sekä 11 playoff-ottelua torjuen viisi voittoa ja kaksi nollapeliä. Kašíkilla oli runkosarjassa sarjan paras torjuntaprosentti (94,3%). Hän esiintyi myös Zlínin Extraliga-joukkueessa, mutta Kašík ei kuitenkaan saanut siellä peliaikaa. Myös kauden 2012–2013 hän pelasi suurimmaksi osaksi lainalla Olomoucissa. Kašík torjui siellä 36 runkosarjaottelussa 25 voittoa ja kuusi nollapeliä, 11 playoff-ottelussa kaksi nollapeliä sekä kahdeksassa Extraligan nousukarsintasarjan ottelussa yhden nollapelin. Hänellä oli pudotuspeleissä 1. ligan paras torjuntaprosentti (96,2%) ja PMK (1.30). Kašík pelasi kauden aikana myös yhden Extraliga-ottelun Zlínissä.

Kaudella 2013–2014 Kašík teki läpimurtonsa Extraligaan. Hän pelasi ensimmäisen Extraliga-ottelunsa aloittavana maalivahtina uransa neljännessä ottelussa, runkosarjan kymmenennellä kierroksella 6. lokakuuta 2013 vieraissa HK Hradec Královéa vastaan. Kašík torjui Zlínin 2–1-tappioon päättyneessä ottelussa 24 kertaa. Extraliga-uransa ensimmäisen nollapelin hän torjui 24. tammikuuta 2014 vieraissa Rytíři Kladnoa vastaan. Kašík torjui Zlínin 0–2-voittoon päättyneessä ottelussa 28 kertaa. Hän jakoi runkosarjassa varsin tasaisesti joukkueensa torjuntavastuun Luboš Horčičkan kanssa ja pelasi varsinaisen tulokaskautensa aikana kaikkiaan 24 ottelua torjuen 15 voittoa ja kaksi nollapeliä. Pudotuspeleissä Kašík nousi joukkueen selkeäksi ykkösmaalivahdiksi ja hän pelasi 13 ottelua torjuen kymmenen voittoa ja kolme nollapeliä, joista kaksi finaalisarjan kahdessa ensimmäisessä ottelussa HC Kometa Brnoa vastaan. Kašík torjui Zlínin Tšekin-mestaruuteen. Hänet valittiin koko Extraligan parhaaksi maalivahdiksi ja parhaaksi tulokkaaksi. Kašík pelasi kauden aikana myös kolme ottelua lainalla 1. ligan HC Šumperkissa.

Kašík pelasi kaudella 2014–2015 suurimman osan Zlínin runkosarjaotteluista, joskin kevätkaudella hän jakoi varsin tasaisesti joukkueen torjuntavastuun Tomáš Štůralan kanssa. Kašík pelasi kauden aikana myös neljä ottelua lainalla 1. ligan SK Horácká Slavia Třebíčissä. Kolmella seuraavalla kaudella hän toimi Zlínin selkeänä ykkösmaalivahtina. Kaudella 2017–2018 Kašík palkittiin Extraligan eniten valintoja ottelun parhaaksi pelaajaksi saaneena pelaajana.

Kaudeksi 2018–2019 Kašík siirtyi KHL-seura Amur Habarovskiin. Hän pelasi siellä kahdeksan ottelua, joista kaikki kuitenkin päättyivät tappioon. Marraskuussa 2018 Kašík palasi kotimaahansa ja siirtyi HC Kometa Brnon joukkueeseen. Vastaavasti Amurin suuntaan siirtyi Kometan maalivahti Marek Langhamer. Tammikuussa 2021 Kašík palasi kasvattajaseuraansa Zlíniin kevääseen 2021 asti ulottuvalla sopimuksella, kun joukkue tarvitsi uuden maalivahdin HC Sparta Prahaan siirtyneen Jakub Sedláčekin tilalle.

Kašíkin kauteen 2019–2020 mahtui yli kahden kuukauden mittainen poissaolo, kun loukkaantuminen piti hänet sivussa syyskuun lopulta joulukuulle. Zlín hankki maalivahtiosastolleen Marek Čiliakin paikkaamaan Kašíkin poissaoloa, mutta Kašík pelasi runkosarjassa lopulta joukkueen selkeänä ykkösmaalivahtina 30 ottelua. Myös kaudella 2020–2021 hän kärsi vammoista, joiden vuoksi Kašík pelasi runkosarjassa vain 22 ottelua. Helmikuussa 2021 hän teki Zlínin kanssa kaksivuotisen jatkosopimuksen. Kaudella 2021–2022, SM-liigan siirtotakarajalla maaliskuussa 2022 seura lainasi Kašíkin loppukaudeksi Oulun Kärppiin, kun joukkue tarvitsi vahvistusta maalivahtioastolleen Stanislav Galimovin jouduttua viikoiksi sivuun. Hän pelasi lopulta vain yhden runkosarjaottelun, kun Joel Blomqvist onnistui ottamaan Kärppien ykkösvahdin paikan.

Kaudeksi 2022–2023 Kašík palasi sopimusseuraansa Zlíniin, joka oli edellisen kauden päätteeksi pudonnut 1. ligaan.

Maajoukkueura 
Kašik edusti Tšekkiä alle 20-vuotiaiden MM-kilpailuissa vuonna 2012, jolloin hän kuitenkin toimi koko turnauksen ajan kakkosmaalivahtina Petr Mrázekille, eikä saanut peliaikaa. Kašík pelasi myös alle 18-vuotiaiden MM-kilpailuissa vuonna 2010, jolloin Kašík kantoi Tšekin pääasiallisen torjuntavastuun. Valmentajat valitsivat hänet joukkueensa turnauksen yhdeksi kolmesta parhaasta pelaajasta. Kašík edusti Tšekkiä myös alle 18-vuotiaiden Ivan Hlinkan muistoturnauksessa vuonna 2009. Yhteensä hän on pelannut yhdeksän nuorten ja 12 poikien maaottelua.

Tšekin A-maajoukkueessa Kašík on pukenut Euro Hockey Tourin 11. helmikuuta 2016 Třinecissä pelattuun ensimmäiseen kaksoismaaotteluun Venäjää vastaan, mutta hän ei kuitenkaan saanut peliaikaa.

Tilastot

Maajoukkuetilastot

Lähteet

Viitteet 

Tšekkiläiset jääkiekkomaalivahdit
Vuonna 1992 syntyneet
Elävät henkilöt